**Latvijas būvniecības padomes (LBP) sēdes**

PROTOKOLS

Latvijas Republikas Ekonomikas ministrija (EM)

Rīga, Brīvības iela 55, 506.telpa, plkst.14:00

Rīgā, 2019. gada 21.februārī Nr.3

Sēdi vada: **Baiba Fromane –** Latvijas Būvniecības padomes priekšsēdētāja

Sēdē piedalās: ekonomikas ministrs **Ralfs Nemiro** un Padomes locekļi: **Kaspars Bondars, Artis Dzirkalis, Pēteris Dzirkals, Klāvs Grieze, Leonīds Jākobsons, Ināra Laube, Gints Miķelsons, Jānis Rāzna, Ervīns Timofējevs, Normunds Tirāns,** **Gunārs Valinks, Roberts Vecums–Veco.** Pilnvarots: **Ilmārs Leikums** (LBBA), aizvieto: **Margarita Gorškova** (LPS).

Uzaicinātie: **Olga Feldmane –** EM Būvniecības politikas departamenta direktore;

**Svetlana Mjakuškina –** Būvniecības valsts kontroles biroja direktore;

**Anna Upena –** Latvijas Būvuzņēmēju partnerība;

**Dainis Ģēģeris -** Latvijas siltuma, gāzes un ūdens tehnoloģijas inženieru savienība;

**Zoja Bruģe –** Rīgas pilsētas būvvalde;

**Jolanta Gau –** Latvijas melioratoru biedrība.

Sēdē nepiedalās: Andris Bērziņš, Vija Gēme, Raitis Gultnieks (LBBA), Dzintra Gorbunova,Normunds Grinbergs,Jurijs Strods (LPS).

Protokolē: Inese Rostoka - EM Būvniecības politikas departamenta vecākā eksperte.

Darba kārtībā:

1. **Tikšanās ar ekonomikas ministru Ralfu Nemiro.**

2. Ekonomikas ministrijas prezentācija par aktualitātēm normatīvā regulējuma izstrādē.

3. Citi jautājumi.

Sēdi sāk 14:10

**Protokolā lietotie saīsinājumi**

BIM – Būvniecības informācijas modelēšana

BIS – Būvniecības Informācijas sistēma

EM – Ekonomikas ministrija

ICOMOS – Starptautiskā pieminekļu un ievērojamu vietu padome *(International Council on Monuments and Sites)*

LAS – Latvijas Arhitektu savienība

LBN – Latvijas būvnormatīvi

LBP, Padome – Latvijas Būvniecības padome

LPS – Latvijas Pašvaldību savienība

MK – Ministru kabinets

Partnerība – Latvijas Būvuzņēmēju partnerība

VID – Valsts ieņēmumu dienests

VSS – valsts sekretāru sanāksme

**1.§**

**Tikšanās ar ekonomikas ministru Ralfu Nemiro.**

---------------------------------------------------------------------------------------------

**Ziņo:** B.Fromane

**B.Fromane** iepazīstina ekonomikas ministru ar prioritātēm, kas būs par pamatu padomes darbam nākamajos trīs gados un tuvākā gada prioritātēm.

Atgādina par būvniecības nozares lomu valsts tautsaimniecībā (~ 7% no IKP, nodarbināti ~ 70 tūkst strādājošo) un norāda, ka liela loma nozares attīstībā ir valsts politikai. Būvniecības nozares radītos produktus patērē visi, bet par nozari atceras tikai krīzes brīžos vai tad kad notiek kādas traģēdija. Būvniecības nozares vienmērīga attīstība atkarīgi no valsts lēmumiem (aptuveni 40% ir valsts un pašvaldību pasūtījums), tāpēc Padome apņēmusies saņemt aktīvāku rīcību no ministrijas.

Prezentē Padomes prioritāros uzdevumus 2019.gadam (prezentācija pielikumā):

* Noteikts skaidrs būvniecības procesu dalībnieku atbildības sadalījums Būvniecības likumā un izstrādāts jauns visu risku apdrošināšanas likumu;
* Sakārtoti būvniecības procesi;
* Ieviesta vienota prakse publiskajos būvniecības iepirkumos;
* Izstrādāts stratēģisks valdības plānu lielāko objektu būvniecībai, t.sk. *rail baltica* īstenošanai, kā arī ilgtermiņa redzējumu infrastruktūras uzturēšanai;
* Veicināta darbaspēka pieejamību būvniecībā.

**R.Nemiro** atklāj, ka iepriekšējā pieredzē arī ir saskāries ar būvniecības nozari un saprot problēmas, viedokļi daudzos jautājumos saskan: par kvalitātes celšanu, birokrātijas mazināšanu, “klusēšanas piekrišanas” princips ieviešanu. Pilnībā piekrīt, ka publiskajos iepirkumos zemākās cenas princips daudzkārt pievīlis, tieši saimnieciskais izdevīgums jāvirza kā prioritāte būvniecības iepirkumu vērtēšanā, tāpat arī banku garantijas būvniecībā ir ļoti pārspīlētas un samazina konkurenci.

Ministrijas un nozares pozīcijās daudz kopīga, ir arī atšķirīgas lietas, tāpēc jānāk kopā, lai par to runātu. Piekrīt nozares priekšlikumam un apliecina, ka reizi mēnesī iespēju robežās būtu jātiekas.

Saprotot cik nozīmīga ir Ekonomikas ministrijai būvniecības nozare, ir plānots, ka ministra birojā būs padomnieks būvniecības jautājumos.

Attiecībā par viedo migrāciju, valdības ietvaros Sadarbības sanāksmēs izveidota Attīstības komiteja, kur nacionāli noskaņotie sadarbības partneri šo jautājumu kavē.

Tiekoties ar uzņēmējiem, pirmais ko pieprasa ir darbaspēka jautājuma risināšana, tāpēc varētu būt pirmais no ministriem, kas ies uz valdību, lai par darbaspēka pieejamības jautājumu runātu.

**B.Fromane** aicina ministru turpmāk piedalīties, reizi mēnesī Padomes sēdes 1.daļā (kas ilgst apmēram stundu), kurā skatīs nozares aktuālās politikas satura prioritātes, kur tiks definēta padomes pozīcija, ja nepieciešams, tiks pieņemts lēmums vai gatavota preses relīze. Šeit būtu nepieciešama arī ministra dalība.

**Nolemj**: aicināt ekonomikas ministru piedalīties nākamajā Padomes sēdē, kuras 1.daļā tiks skatīts jautājums par banku garantijām publiskajos būvniecības iepirkumos.

**2.§**

**Ekonomikas ministrijas prezentācija par aktualitātēm**

**normatīvā regulējuma izstrādē**

----------------------------------------------------------------------------------------------

**Ziņo:** E.Valantis

Ekonomikas ministrijas prioritāte 2019.gadā (prezentācija pielikumā):

* **Būvniecības kvalitātes celšana** (*skaidra atbildības sadalījuma definēšana un apdrošināšanas mehānisma pārstrāde*);
* **Birokrātijas mazināšana** (*klusēšanas piekrišanas principa ieviešana, atteikšanās no nelietderīgiem procesiem vai prasībām, būvniecības procesu digitalizācija regulējumā*);
* **Juridisko risku mazināšana publiskos iepirkumos** (tipveida līgumu nosacījumus izstrāde pēc FIDIC parauga);
* **Veicināt kvalitatīva darbaspēka saglabāšanu nozarē** (ļaut turpināt būvtehniķiem praktizēt kā būvspeciālistiem).

**B.Fromane** vērš uzmanību uz atšķirīgo ministrijas un Partnerības nostāju jautājumā par būvtehniķu izglītību, kas noteikts *Būvniecības likuma*, Pārejas noteikumu 3.punktā**[[1]](#footnote-1)**.

**E.Valantis** informē, ka saistībā ar būvtehniķiem tiek virzīti, Būvniecības likuma grozījumi, kura mērķis ir atteikties no prasības pēc atbilstošas izglītības iegūšanas būvtehniķiem, kas ilgus gadus strādājuši kā sertificēti būvdarbu vadītāji un būvuzraugi. Statistika nav uzrādījusi, ka šie speciālisti praktizētu sliktāk. Ņemot vērā būvniecības apjomu pieaugumu, gribam saglabāt pieredzējušus speciālistus nozares apritē.

**B.Fromane** iebilst, joirdaudz cilvēku, kas ievērojot likumdošanas prasības, šo izglītību iegūst, uzņēmumi ir tērējuši līdzekļus. Partnerība iebilst pret atteikšanos no izglītības prasības pilnībā, jo tas nav nekas neiesējams, speciālistiem, kas vēl nav tuvu pensijas vecumam, iegūt atbilstošu izglītību.

**Izmaiņas būvkomersantu nodevā**

**Mērķis –** sniegt iespēju daudznozaru būvkomersantiem nodevu maksāt no ieņēmumiem, kas saistīti ar būvniecību saistītu saimniecisko darbību

Pagājušā gadā ir noslēgta nozares ģenerālvienošanās. Ministrija to veicināja, nosakot, ka būvkomersanta nodeva būs samazināta par 50%, ģenerālvienošanos parakstījušajiem būvkomersantiem.

Ministrija ir izvērtējusi būvniecības nozares pārstāvju priekšlikumu par fizisku personu - saimnieciskas darbības veicēju, kas sniedz būvniecības pakalpojums, iekļaušanu būvkomersantu reģistrā. Ministrija neiekļaus fiziskas personas - saimnieciskas darbības veicējus  būvkomersantu reģistrā, jo tas ir pretrunā ar Būvniecības likumam. Vienlaicīgi informējam, ka fizisko personu - saimnieciskas darbības veicēju būvniecības pakalpojumu apjoms pēc Centrālās statistikas pārvaldes datiem sastāda 0,7% no kopējā apjoma.

Padome vēlas zināt, kāpēc būvkomersantu nodevu nemaksā visi būvkomersanti, jo nodevu maksā tikai Būvkomersantu reģistrā esoši komersanti. VID datu bāzē esošie būvkomersanti, kas ir daudz vairāk, šo nodevu nemaksā, vai veicot grozījumus, normatīvajā regulējumā tas ir ņemts vērā?

**E.Valantis** informē, ka Būvniecības likuma grozījumos jau ir iestrādātas prasība, ka būvdarbus var veikt tikai Būvkomersantu reģistrā esoši būvuzņēmumi. Līdz šim nebija nekāda instrumenta, kas liktu reģistrēties Būvkomersantu reģistrā, it sevišķi tiem darbiem kur nebija nepieciešams būvspeciālists. Tāpat VID dati bāzē parādās arī uzņēmumi, kuri reģistrējuši saimniecisko darbību, bet reāli neko būvniecībā nedara.

**E.Timofējevs** vērš uzmanību uz to, ka nosakot prasības būvkomersantiem, netiek ņemts vērā, ka ir ne tikai būvniecības uzņēmumi, bet arī projektēšanas uzņēmumi ar pavisam citu darba specifiku.

**Būvspeciālistu uzraudzības cenrāži**

**Mērķis** - noteikt atbilstošas pakalpojuma izmaksas kvalitatīvas būvspeciālistu pastāvīgās prakses uzraudzībai un kompetences novērtēšanai

Saistībā ar būvspeciālistu uzraudzību tiek izstrādāti jauni cenrāži. Ministrija nozarē grib veidot vienotus cenrāžus, lai nebūtu cenu konkurences. Cenrāži ir saskaņoti ar sertificējošām institūcijām.

Būvniecības jomā (inženierizpētes, projektēšanas, būvdarbu vadīšanas un būvuzraudzības specialitātēs) cenrādis ir saskaņots un tiek virzīts uz MK:

* + Uzraudzība - **180 €/gadā;**
  + Atkārtota kompetences novērtēšana - **240 €/gadā**

Arhitektūras jomā cenrādis vēl tiek izstrādāts kopā ar LAS

Būvkomersantu nodevā tiek iekļauta arī maksa par sertificējošās iestādes pārbaudēm;

* cenā iekļauts, ka pārbaudīs 1% sertificēto;
* sūdzību izskatīšana, kur daudzos gadījumos jāpiesaista ārējā ekspertīze pieņēmām, ka tas varētu būt ~5%, sūdzību skaits palielinās.

**P.Dzirkalis** vērš uzmanību uz to, ka uzņēmēji neapmierināti ar šo piedāvājumu, jo daudziem speciālistiem ir vairāki sertifikāti, katram nākamajam sertifikātam būtu jāsamazina cena.

**B.Fromane** ierosina, ka gadījumos, kad pārkāpums konstatēts, tad izmaksas būtu jāsedz pašam speciālistam, vai viņa apdrošinātājam no profesionālās darbības polisēm, neredz iemeslu, kāpēc par to būtu jāmaksā visiem speciālistiem.

**E.Timofējevs** Projektētāja profesija ir reglamentēta un brīvā profesija. Reglamentācija nosaka, ka jāpārbauda un jāseko, bet brīvā jāsaprot, kā pašpārvalde, tas ir, jāspēj uzticēties institūcijām, kas pārstāv nozari.

**Darbs pie LBN modernizēšanas 2019.gadā**

**Mērķis** – modernizēt tehniskās prasības atbilstoši jaunākām būvniecības tehnoloģijām, veidojot pāreju no detalizētām tehniskām prasībām uz sasniedzamām prasībām

Tos būvnormatīvus, ko iepriekšējā gadā izstrādājām virzīsim uz VSS,

2018.gadā sagatavoto LBN virzīšana apstiprināšanai MK:

* LBN 002-15 Ēku norobežojošo konstrukciju siltumtehnika
* LBN 003-15 Būvklimatoloģija
* LBN būtiskajām prasībām būvēm (Dzīvojamās ēkas un Publiskās būves)

Šogad gribētu savest kārtībā būvnormatīvus, kur nepieciešama nozares ekspertu iesaiste jaunu LBN pilnveidē:

* LBN 224-15 Meliorācijas sistēmas un hidrotehniskās būves
* LBN 005-15 Inženierizpētes noteikumi būvniecībā
* LBN 501-15 Būvizmaksu noteikšanas kārtība
* LBN 231-15 Dzīvojamo un publisko ēku apkure un ventilācija

**Būvniecības Informācijas modelēšanas (BIM) sistēmas ieviešana**

Šogad tiks strādāts pie BIM ieviešanas ceļa kartes izstrādes. Pagājušajā gadā ir bijušas vairākas tikšanās ar Lielbritānijas speciālistiem, kas ieviesuši BIM Lielbritānijā. Marta sākumā plānotas tikšanāsLielbritānijā būvniecības nozarei, universitātēm un pasūtītājiem.

Rudenī BIM ieviešanas ceļa karti varētu prezentēt Padomē. Padomei jāizdara izvēle par BIM ieviešanas modeli:

* Balstītu uz standartiem (Lielbritānija);
* Vai izstrādāt BIM vadlīnijas (Lietuva, Igaunija)

Latvijas standarts ar BIM definīcijām jau apstiprināts.

**I.Lauba** vērš uzmanību uz to ka BIS tiek pievienoti faili \*.pdf formātā, kas inženiertīklu turētājiem sagādā lielas neērtības.

**S.Mjakuškina** informē, ka regulējums šobrīd nosaka, ka \*.pdf formāts ir oficiālā versija, bet sistēmā var pievienot arī failus citā formātā, jo sistēma to atļauj. BIS attīstību 2.kārtas ietvaros tiks pārskatīti formāti, kādi būs jāpievieno.

**Priekšlikums - būvkomersantu klasifikācijas piemērošanai**

**Mērķis –** publiskā finansējuma iepirkumos izveidot atklātu, skaidru sistēmu būvdarbu veicēju profesionālās pieredzes, finansiāli ekonomisko spēju un ilgtspējas novērtēšanai un piemērošanai būvdarbu iepirkumos.

Piedāvā klasifikāciju piemērot atkarībā no būvdarbu iepirkumu cenas

* Būvuzņēmums var piedalīties būvdarbu iepirkumā, ja tā kvalifikācijas klase nav zemāka par pasūtītāja pieprasīto būvkomersanta kvalifikācijas klasi
* Atsakāmies no kritērija - apgrozāmo līdzekļu attiecība pret īstermiņa parādiem jeb uzņēmuma likviditātes rādītājs (*tiesas lēmums*)
* Klasifikācijas piemērošana publiskos iepirkumos sākt no 2021.gada.

**B.Fromane** informē par Partnerība viedokli, ka šāda klasifikācija neatbilst sākotnējai iecerei, mazināt birokrātisko slogu. Latvijas tirgum izveidot klasifikāciju ir sarežģīti, tāpēc ierosinās atteikties no klasifikācijas vispār, jo tās piemērošana varētu radīt vēl lielāku birokrātisko slogu, kā esošais.

**E.Valantis** atgādina, ka šī bija nozares iniciatīva un klasifikācija bija ar nozari saskaņota. Ja nozare uzskata, ka šāds regulējums nav vajadzīgs, tad būtu Padomei jāpieņem lēmums, lai nevirzītu šo jautājumu uz priekšu, jo tad ir jāgroza arī *Būvniecības likums*.

**B.Fromane** – šis ir jautājums, ko varētu izskatīt kā vienu no satura tēmām kādā no Padomes sēdēm un pieņemt lēmumu.

**Priekšlikums jaunu ēku nodošanai ekspluatācijā procesa pilnveidei**

**Mērķis** – pārlikt fokusu no dokumentu pārbaudes uz būvdarbu kvalitāti, tādējādi apliecinot veikto darbu augsto kvalitāti un savlaicīgi identificējot  montāžas defektus.

Vai pieņemot ēku ekspluatācijā būtu jāpārliecinās arī par būvdarbu kvalitāti:

* Vai ēku pieņemot ekspluatācijā ieviest pašdeklarēšanas procesu BIS, atsakoties no fiziskām pārbaudēm uz vietas?
* vai veicot pārbaudes:
* Ieviest obligātas ēkas gaiscaurlaidības pārbaudes (BlowerDoor tests)
* Ieviest obligātas skaņas izolācijas pārbaudes publiskām un dzīvojamām ēkām

**A.Dzirkalis**uzskata, ka pārbaudes noteikti ir vajadzīgas, jo tās nosaka energoefektivitātes noteikumi, bet jautājums ir par to kas tās veiks, vai tas neveidosies kā bizness. Jābūt kādiem kritērijiem tiem , kas veic šādus darbus.

**I.Leikums** atbalsta pārbaužu veikšanu, bet vērš uzmanību uz to, ka šis būs birokrātisks slogs, jo veidosies kavēšanā gaidot speciālistu, kas sniegs vērtējumu.

**B.Fromane** uzskata, ka jautājums ir jāskata detalizētāk, tāpēc šis jautājums tiks analizēts padziļināti kādā no turpmākajām Padomes sēdēm.

**E.Valantis –** lēmums ir jāpieņem ātri,Ministrijai ir termiņš izstrādāt piemērošanas noteikumus, kas praktiski jau ir gatavi.

**Nolemj**: 1. Pieņemt informāciju zināšanai.

**2**. Jautājumu par būvkomersantu klasifikācijas piemērošanu izskatīt padziļināti Padome sēdē un lemt par tālāko virzību.

3. Jautājumu par ēku nodošanas ekspluatācijā procesa pilnveidi padziļināti skatīt Padome sēdē.

**3.§**

**Citi jautājumi**

**Ziņo**. B.Fromane

1. VBN darba grupas sēde atlikta uz 28.februāri, plkst.14.00

2. Nākamās sēdes laiks un Darba kārtība.

* Nākamās sēdes satura tēma: garantijas publiskajos iepirkumos, sēdes 3.daļā padziļināti izskatīt jautājumu par būvkomersantu klasifikāciju.
* Aprīļa sēdes tēma: par būvniecības procesu dalībnieku atbildības sadalījumu.

**3. R.Vecums -Veco** informē par Latvijas ICOMOS gada sapulci. No ICOMOS puses bija vēlme tikties ar Padomi un informēt par iespējām būvniekiem. ICOMOS cieši sadarbojas ar Eiropas Komisiju. Padomi varētu interesēt viss, kas saistās ar Eiropas savienības finanšu plānošanu, saistībā ar kultūras mantojuma saglabāšanu. Baiba Mūrniece (Nacionālās kultūras mantojuma pārvaldes, Kultūras mantojuma politikas daļas vadītāja) būtu gatava atnākt pastāstīt par iespējām, kā varētu šo finansējumu piesaistīt.

**B.Fromane** ierosina šo jautājumu iekļaut kādā no vasaras sēdēm.

**4. G.Miķelsons –** informē, ka VARAM uzsākusi darbu pie jauno Eiropas Savienības regulu adaptācijas Latvijā, par zaļo būvniecības iepirkumu. Tiks pārstrādātas vadlīnijas, kur prasības tiks padarītas daudz obligātākas. Ir paredzētas dažādas apmācību sērijas būvniekiem un pasūtītājiem. Informāciju par semināru, ko rīko VARAM izsūtīs interesentiem.

**Nolemj:** Latvijas Būvniecības padomes sēdi sasaukt **2019.gada 27.martā, plkst.14:00, satura tēma: garantijas publiskajos iepirkumos,** aicināt piedalīties Padomes sēdē Finanšu ministriju un Iepirkumu uzraudzības biroju.

Sēdi slēdz 16:20

Padomes priekšsēdētāja B.Fromane

Protokolēja I.Rostoka

1. 3. Personas, kuras līdz šā likuma spēkā stāšanās dienai ieguvušas patstāvīgās prakses tiesības būvniecības jomā būvtehniķa profesijā, bet nav ieguvušas šā likuma [13.pantā](https://likumi.lv/ta/id/258572#p13) noteikto izglītību, ir tiesīgas turpināt patstāvīgu praksi inženierizpētē, projektēšanā, būvdarbu vadīšanā, būvuzraudzībā vai būvekspertīzē ne ilgāk kā līdz 2020.gada 31.decembrim. Ja šīs tiesību normas spēkā stāšanās dienā personai līdz likumā noteiktā pensijas vecuma sasniegšanai atlikuši seši gadi vai mazāk, tai atļauts turpināt patstāvīgu praksi šajā punktā minētajās jomās līdz pensijas vecuma sasniegšanai, neievērojot šā likuma [13.pantā](https://likumi.lv/ta/id/258572#p13) būvspeciālistiem noteiktās izglītības prasības. Ja persona vēlas turpināt patstāvīgo praksi inženierizpētē, projektēšanā, būvdarbu vadīšanā, būvuzraudzībā vai būvekspertīzē pēc pensijas vecuma sasniegšanas, tai jāatbilst šā likuma [13.panta](https://likumi.lv/ta/id/258572#p13) prasībām. [↑](#footnote-ref-1)